Лъэпкъым и джэлэс
«Адыгэ псалъэ» газетыр къыдэкIын зэрыщIидзэрэ мэкъуауэгъуэм и 1-м илъэс 89-рэ ирокъу. Нобэм ирихьэлIэу ди газетым и номер 22.508-рэ дунейм къызэрытехьар ехъулIэныгъэшхуэу къыдолъытэ, сыту жыпIэмэ зи бжыгъэкIэ куэд дыдэ мыхъу лъэпкъым и гурыгъу-гурыщIэхэр къызэриIуатэ къыдэкIыгъуэ иIэжыным къикIыр зэманыр кIуэтэху езыми зэрызиужьырщ.
Илъэс 89-рэ хъуауэ «Адыгэ псалъэр» ди щIэджыкIакIуэхэм яIэрохьэ, чэнджэщэгъу, псэлъэгъу яхуэхъуу; езыхэри я гурыгъу-гурыщIэхэмкIэ къыддэгуашэу, ди тхыгъэхэр къазэрыщыхъуар къыдагъащIэу къытподжэж икIи дыщогугъ а зэпыщIэныгъэр нэхъри быдэ хъуну, ди лъэпкъ щэнхабзэм, литературэм, гъуазджэм зегъэужьыным, жылагъуэм нэхъри зиузэщIыным дяпэкIи дызэгъусэу ди зэфIэкI етхьэлIэну.
Газетым лъэпкъым дежкIэ иIа мыхьэнэм, игъэзэщIа къалэнхэм я гугъу пщIымэ, «Адыгэ псалъэм» зэфIигъэкIащ зы пщалъэкIи къыпхуэмылъытэн лэжьыгъэшхуэ. Газетыр уващ лъэпкъым и джэлэсу, и гъуазэу. Дэнэ щIыналъи щыпсэу адыгэхэм я щыIэкIэ-псэукIэм и тхыдэтх хъуа газетым и напэкIуэцIхэм дриплъэжмэ, щыгъуазэ дищIынущ илъэс 89-м ди республикэм, лъэпкъым къакIуа гъуэгуанэм. А зэманышхуэм лъэпкъым гузэвэгъуэ мымащIи илъэгъуащ, ауэ фIым ущызыгъэгугъ, уи лъэр жан зыщI тхыгъэхэр щынэхъыбэщ газет напэкIуэцIхэм.
Газетыр тхыгъэ гъэщIэгъуэнхэмкIэ, щIэджыкIакIуэхэр нэхъ дэзыхьэхынхэмкIэ «ягъэнщIу» лэжьащ журналистикэм IэкIуэлъакIуэ хуэхъуахэу Апажэ Назир, Бекъан Чыланий, Бекъул Токъан, Брай Адэлбий, Джаурджий Iэбисал, Джэлэс Таужид, Елгъэр Кашиф, Къамбийхэ Зуфаррэ Джэфаррэ, Къэрмокъуэхэ Мухьэмэдрэ Хьэмидрэ Къуэдзокъуэ Нурбий, КхъуэIуфэ Хьэчим, Мырзэкъан Суфян, Теувэжыкъуэ Анатолэ, Хьэх Сэфарбий, Шыбзыхъуэ Мухьэдин, ШыкIэбахъуэ Хьэсэн, Шырытхэ Хьэтызэрэ СулътIанрэ, Щоджэн Абдул, Уэрыш Нурхьэлий сымэ, нэгъуэщI куэди. Илъэс 89-м къриубыдэу газетым щылэжьащ цIыху 400-м нэблагъэ икIи жэщ-махуэ ямыIэу я IэнатIэм пэрытащ абыхэм ящыщ дэтхэнэри.
Журналист лэжьыгъэр нэхъ гъэщIэгъуэн дыдэхэм ящыщу къалъытэ игъащIэми. Иджы, технологиещIэхэм я лъэхъэнэм, дэ Iэмал псори диIэщ газетыр нэхъ купщIафIи, гъэщIэгъуэни, и теплъэкIи нэхъ дахэ тщIынуи, ахэр нэсу къызэрыдгъэсэбэпыным яужь дитщ. Газетым етIанэгъэ игъэлъэпIэну илъэс 90 юбилейм дызэгъусэу дыIущIэну ди гуапэщ газетым и лэжьакIуэхэри, ар щIыщыIэж щIэджыкIакIуэхэри.
«Адыгэ псалъэ» газетым и лэжьакIуэхэр.
